text: Nicki Pedersen skadet i alvorligt styrt
  23 august 2014 kl. 05.53
  Sæsonen kan være i fare for den danske speedwaykører Nicki Pedersen, der fredag aften slog sig slemt i et styrt i Ekstraliga Riders Championship i Polen.
  Danskeren kolliderede med Rune Holta, faldt af cyklen og tog sig med det samme til den ene overarm eller skulder. De første meldinger lyder på, at det kunne være kravebenet, det er gået ud over.
  Nicki Pedersen var i så store smerter, at han måtte have ilt, da han blev båret væk fra speedwaybanen på en båre.
  Det kan ligne en skadespause til den danske veteran, og det vil i givet fald komme på et uheldigt tidspunkt, hvor grandprix-sæsonen er på vej ind i sin afgørende fase.
  Nicki Pedersen ligger i øjeblikket nummer tre i kampen om VM inden næste grandprix i polske Gorzow lørdag den 30. august.
  